Document ID: 32005D0864

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Δεκεμβρίου 2005
σχετικά με τη μη καταχώριση της ουσίας endosulfan στο παράρτημα I της οδηγίας 91/414/ΕΟΚ του Συμβουλίου και με την ανάκληση των εγκρίσεων για τα φυτοπροστατευτικά προϊόντα που περιέχουν αυτή τη δραστική ουσία
[κοινοποιηθείσα υπό τον αριθμό Ε(2005) 4611]
(Κείμενο που παρουσιάζει ενδιαφέρον για τον ΕΟΧ)
(2005/864/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά (1), και ιδίως το τέταρτο εδάφιο του άρθρου 8 παράγραφος 2,
Εκτιμώντας τα ακόλουθα:
(1)
Στο άρθρο 8 παράγραφος 2 της οδηγίας 91/414/ΕΟΚ προβλέπεται ότι η Επιτροπή διενεργεί πρόγραμμα εργασίας για την εξέταση των δραστικών ουσιών οι οποίες χρησιμοποιούνται σε φυτοπροστατευτικά προϊόντα τα οποία ήδη κυκλοφορούσαν στην αγορά στις 25 Ιουλίου 1993. Στον κανονισμό (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά (2) θεσπίζονται λεπτομερείς κανόνες για τη διενέργεια του εν λόγω προγράμματος.
(2)
Στον κανονισμό (ΕΚ) αριθ. 933/94 της Επιτροπής, της 27ης Απριλίου 1994, που αφορά τον καθορισμό των δραστικών ουσιών των φυτοπροστατευτικών προϊόντων και των κρατών μελών εισηγητών για την εφαρμογή του κανονισμού (ΕΟΚ) αριθ. 3600/92 (3), καθορίστηκαν οι δραστικές ουσίες που πρέπει να αξιολογηθούν στο πλαίσιο του κανονισμού (ΕΟΚ) αριθ. 3600/92, ορίστηκε κράτος μέλος για να ενεργεί ως εισηγητής σε σχέση με την αξιολόγηση κάθε ουσίας και, τέλος, ορίστηκαν οι παραγωγοί της κάθε δραστικής ουσίας οι οποίοι υπέβαλαν εγκαίρως κοινοποίηση.
(3)
H ουσία endosulfan είναι μία από τις 89 δραστικές ουσίες που καθορίστηκαν στον κανονισμό (ΕΚ) αριθ. 933/94.
(4)
Σύμφωνα με το άρθρο 7 παράγραφος 1 στοιχείο γ) του κανονισμού (ΕΟΚ) αριθ. 3600/92, η Ισπανία, με την ιδιότητα του κράτους μέλους που έχει ορισθεί εισηγητής, υπέβαλε στην Επιτροπή στις 22 Φεβρουαρίου 2000 έκθεση αξιολόγησης βάσει των πληροφοριών που υποβλήθηκαν από τους κοινοποιούντες σύμφωνα με το άρθρο 6 παράγραφος 1 του παραπάνω κανονισμού.
(5)
Μόλις παρελήφθη η έκθεση του κράτους μέλους εισηγητή, η Επιτροπή άρχισε διαβουλεύσεις με εμπειρογνώμονες των κρατών μελών, καθώς επίσης και με τους κύριους κοινοποιούντες, τις εταιρείες Bayer CropScience και Makhteshim Agan, όπως προβλέπεται στο άρθρο 7 παράγραφος 3 του κανονισμού (ΕΟΚ) αριθ. 3600/92. Κρίθηκε ότι ήταν απαραίτητο να υποβληθούν περαιτέρω στοιχεία. Η απόφαση 2001/810/ΕΚ της Επιτροπής (4) καθόρισε την προθεσμία υποβολής των στοιχείων από τον κοινοποιούντα, η οποία εξέπνευσε στις 25 Μαΐου 2002. Η ίδια απόφαση όρισε την 31η Μαΐου 2003 ως πρόσθετη προθεσμία για την υποβολή ειδικών μακροπρόθεσμων μελετών.
(6)
Η Επιτροπή διοργάνωσε μια τριμερή συνεδρίαση με τους κύριους φορείς που υπέβαλαν στοιχεία και το κράτος μέλος εισηγητή για την εν λόγω δραστική ουσία στις 17 Μαΐου 2004.
(7)
Η υποβληθείσα από την Ισπανία έκθεση αξιολόγησης έχει εξετασθεί από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων. Η εν λόγω εξέταση οριστικοποιήθηκε στις 15 Φεβρουαρίου 2005 υπό τη μορφή έκθεσης ανασκόπησης της Επιτροπής για την ουσία endosulfan.
(8)
Κατά την αξιολόγηση της ενεργού αυτής ουσίας εντοπίστηκαν μια σειρά από τομείς που γεννούν ανησυχίες. Αυτό συμβαίνει όσον αφορά την τύχη και τη συμπεριφορά της στο περιβάλλον, καθώς η πορεία αποικοδόμησης της δραστικής ουσίας δεν έχει αποσαφηνιστεί πλήρως και, σε μελέτες σχετικά με την αποικοδόμηση της εν λόγω ουσίας στο έδαφος, στο νερό/ίζημα καθώς και σε μελέτες του μεσοκόσμου, βρέθηκαν άγνωστοι μεταβολίτες. Όσον αφορά την οικοτοξικολογία παραμένουν πολλές ανησυχίες, καθώς με βάση τα διαθέσιμα στοιχεία δεν μπορούν να αξιολογηθούν ικανοποιητικά οι μακροπρόθεσμοι κίνδυνοι και ειδικότερα η παρουσία των προαναφερθέντων μεταβολιτών. Επίσης, τα διαθέσιμα στοιχεία δεν επιτρέπουν να εξεταστεί επαρκώς η έκθεση των χειριστών σε συνθήκες κλειστού χώρου. Επιπλέον, η ουσία endosulfan είναι πτητική, ο κύριος μεταβολίτης της είναι ανθεκτικός και εντοπίστηκε στα αποτελέσματα παρακολούθησης περιοχών στις οποίες δεν χρησιμοποιείται η εν λόγω ουσία. Κατά συνέπεια, καθώς παραμένουν οι ανησυχίες αυτές, οι διενεργηθείσες αξιολογήσεις με βάση τα υποβληθέντα στοιχεία δεν απέδειξαν ότι είναι δυνατόν, υπό τις προτεινόμενες συνθήκες χρήσης, τα φυτοπροστατευτικά προϊόντα που περιέχουν την ουσία endosulfan να πληρούν γενικά τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ.
(9)
Επομένως, η ουσία endosulfan δεν πρέπει να καταχωριστεί στο παράρτημα I της οδηγίας 91/414/ΕΟΚ.
(10)
Θα πρέπει να ληφθούν μέτρα για να εξασφαλιστεί ότι οι υπάρχουσες εγκρίσεις για τα φυτοπροστατευτικά προϊόντα που περιέχουν endosulfan έχουν ανακληθεί εντός της προβλεπόμενης περιόδου και δεν θα ανανεωθούν ούτε θα χορηγηθούν νέες εγκρίσεις για τέτοιου είδους προϊόντα.
(11)
Με βάση τις πληροφορίες που υπεβλήθησαν στην Επιτροπή, φαίνεται πως λόγω της απουσίας αποτελεσματικών εναλλακτικών προϊόντων για ορισμένες περιορισμένες χρήσεις σε ορισμένα κράτη μέλη, υπάρχει ανάγκη για περαιτέρω χρήση της δραστικής ουσίας, έτσι ώστε να επιτραπεί η ανάπτυξη εναλλακτικών προϊόντων. Κατά συνέπεια, υπό τις παρούσες συνθήκες δικαιολογείται, υπό αυστηρές συνθήκες που έχουν ως στόχο την ελαχιστοποίηση του κινδύνου, η πρόβλεψη μεγαλύτερης περιόδου για την ανάκληση των υφιστάμενων εγκρίσεων για περιορισμένες χρήσεις που θεωρούνται απαραίτητες και για τις οποίες δεν φαίνεται προς το παρόν να υπάρχουν εναλλακτικά προϊόντα για τον έλεγχο επιβλαβών οργανισμών.
(12)
Τυχόν περίοδος χάριτος για την απόσυρση προς καταστροφή, αποθήκευση, διάθεση στην αγορά και χρησιμοποίηση των υφισταμένων αποθεμάτων φυτοπροστατευτικών προϊόντων που περιέχουν endosulfan με την άδεια των κρατών μελών, θα πρέπει να περιοριστεί σε χρονικό διάστημα που δεν υπερβαίνει τους δώδεκα μήνες, ώστε να επιτραπεί η χρησιμοποίηση των υφισταμένων αποθεμάτων σε μία ακόμη το πολύ καλλιεργητική περίοδο.
(13)
Η παρούσα απόφαση δεν προδικάζει οποιαδήποτε ενέργεια που ενδέχεται να αναλάβει η Επιτροπή σε μεταγενέστερο στάδιο για την εν λόγω δραστική ουσία στο πλαίσιο της οδηγίας 79/117/ΕΟΚ του Συμβουλίου, της 21ης Δεκεμβρίου 1978, περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες (5).
(14)
Η παρούσα απόφαση δεν θίγει την υποβολή αίτησης για την ουσία endosulfan σύμφωνα με τις διατάξεις του άρθρου 6 παράγραφος 2 της οδηγίας 91/414/ΕΟΚ με σκοπό την πιθανή καταχώρισή της στο παράρτημα Ι.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ουσία endosulfan δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.
Άρθρο 2
Τα κράτη μέλη διασφαλίζουν ότι:
1)
Οι εγκρίσεις φυτοπροστατευτικών προϊόντων που περιέχουν endosulfan ανακαλούνται έως τις 2 Ιουνίου 2006.
2)
Από τις 3 Δεκεμβρίου 2005 δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν endosulfan μέσα στο πλαίσιο της παρέκκλισης που προβλέπεται από το άρθρο 8 παράγραφος 2 της οδηγίας 91/414/ΕΟΚ.
3)
Σχετικά με τις χρήσεις που περιλαμβάνονται στη στήλη Β του παραρτήματος, τα κράτη μέλη που καθορίζονται στη στήλη Α είναι δυνατόν να διατηρήσουν σε ισχύ τις εγκρίσεις για φυτοπροστατευτικά προϊόντα που περιέχουν endosulfan μέχρι τις 30 Ιουνίου 2007 με την προϋπόθεση ότι:
α)
εξασφαλίζουν πως τα εν λόγω φυτοπροστατευτικά προϊόντα που παραμένουν στην αγορά σημαίνονται με τρόπο που να ανταποκρίνεται στις περιορισμένες συνθήκες χρήσης·
β)
επιβάλλουν όλα τα ενδεικνυόμενα μέτρα περιορισμού των δυσμενών επιπτώσεων προκειμένου να μειώσουν τους πιθανούς κινδύνους και να εξασφαλίσουν την προστασία της υγείας των ανθρώπων και των ζώων καθώς και την προστασία του περιβάλλοντος· και
γ)
εξασφαλίζουν πως πραγματοποιείται σοβαρή έρευνα για εναλλακτικά προϊόντα ή μεθόδους για τις χρήσεις αυτές ιδίως μέσω σχεδίων δράσης.
Τα ενδιαφερόμενα κράτη μέλη πληροφορούν την Επιτροπή το αργότερο την 31η Δεκεμβρίου 2005 σχετικά με την εφαρμογή της παρούσας παραγράφου και ιδίως για τις δράσεις που έχουν αναληφθεί με βάση τα στοιχεία α) έως γ) και παρέχουν σε ετήσια βάση εκτιμήσεις για τις ποσότητες της ουσίας endosulfan που χρησιμοποιούνται για τις περιορισμένες χρήσεις με βάση το παρόν άρθρο.
Άρθρο 3
Τυχόν περίοδος χάριτος την οποία παραχωρούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ θα είναι όσο το δυνατόν συντομότερη και:
α)
για τις χρήσεις για τις οποίες η έγκριση πρόκειται να ανακληθεί στις 2 Ιουνίου 2006, εκπνέει το αργότερο στις 2 Ιουνίου 2007·
β)
για τις χρήσεις για τις οποίες η έγκριση πρόκειται να ανακληθεί μέχρι τις 30 Ιουνίου 2007, εκπνέει το αργότερο στις 31 Δεκεμβρίου 2007.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 2 Δεκεμβρίου 2005.

Labels: 3
0
4
6